《次韵朱新仲省宿十首 其七》
宋代·刘才邵

老火铄稚金，已满庚伏节。江湖气候偏，残暑尚屯结。

颇欲学僧轩，洒粉作竹雪。萧然寒意生，傥可涤烦热。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。